Προς: Δήμαρχο Μαυρίδη Αναστάσιο

Κοινοποίηση: Δημοτικούς Συμβούλους, Τοπικούς Συμβούλους

Θέμα: **Σχεδιασμός και λήψη μέτρων ενόψει του ανοίγματος των σχολείων την Δευτέρα 11.5.2020**

Οι ανακοινώσεις που έκανε το Υπουργείο Παιδείας, την προηγούμενη εβδομάδα, για τo άνοιγμα των σχολείων εντείνουν τις ανησυχίες και τους προβληματισμούς τόσο στους μαθητές και τους γονείς, όσο και στους ίδιους τους εκπαιδευτικούς.

Τα χρόνια προβλήματα που αντιμετωπίζουν τα σχολεία παραμένουν, χωρίς να καταβάλλεται καμία προσπάθεια από την κυβέρνηση να επιλυθούν, όπως η έλλειψη καθαριότητας, οι ανεπαρκείς κτιριακές υποδομές, τα εκπαιδευτικά κενά, τα μέσα ατομικής προστασίας και τα υλικά καθαρισμού κλπ. Η κυβέρνηση προβάλλει για άλλη μια φορά την ατομική ευθύνη αντί να αναλάβει τη δική της ευθύνη, για την προστασία όλων των εργαζομένων, των εκπαιδευτικών, των μαθητών και των οικογενειών τους.

**Το κύριο ζήτημα που παραμένει είναι πώς θα διασφαλιστούν οι όροι και οι προϋποθέσεις προκειμένου να ανοίξουν τα σχολεία, αν πραγματικά διασφαλίζεται η υγεία των μαθητών και των εκπαιδευτικών** με ευθύνη του κράτους, χωρίς να μετακυλίεται το κόστος και η ευθύνη σε γονείς και μαθητές.

Πίσω από τις φιέστες και τα πανηγυρίσματα για τις χορηγίες πτωχωκομείου, από τους σύγχρονους ¨εθνικούς ευεργέτες¨ με λίγα tablet και αντισυπτικά μαντηλάκια υπάρχουν οι πραγματικές σύγχρονες ανάγκες των μαθητών, των γονέων και των εκπαιδευτικών που η κυβερνηση και ο δήμος δεν έχουν στον προσανατολισμό τους.

Ως Λαϊκή Συσπείρωση πολύ έγκαιρα έχουμε θέσει σοβαρά προβλήματα και ερωτήματα χωρίς να πάρουμε απαντήσεις εκ μέρους της Δημοτικής Αρχής.

Από το Φλεβάρη του 2020 έχουμε θέσει ζήτημα εφοδιασμού σε αντισηπτικά και υλικά καθαρισμού, για καθαρισμό των σχολείων στη διάρκεια του ωρολόγιου προγράμματος κ.α.

Σας ρωτάμε λοιπόν, τι έχετε προβλέψει και τι θα κάνετε άμεσα στις μονάδες και τάξεις που ανοίγουν αλλά και ενόψει της νέας σχολικής χρονιάς ώστε:

1. Να τηρείται αυστηρά ο αριθμός παιδιών ανά τμήμα σε συνάρτηση με τον κανόνα του 1,5 μέτρου. Τί θα γίνει σε σχολεία του Δήμου μας που εν έτη 2020 έχουν τάξεις σε κοντέινερ ή σε διαδρόμους; Πως διασφαλίζεται ο αερισμός και  βασικές συνθήκες υγιεινής μέσα στις τάξεις;
2. Να ολοκληρωθεί η σχολική μονάδα στο Ηλιακό Χωριό έτσι ώστε να αξιοποιηθεί από το Σεπτέμβρη για την αποσυμφώρηση των σχολικών αιθουσών.
3. Να τηρείται ο αριθμός εκπαιδευτικών στην τάξη και στο γραφείο των εκπαιδευτικών σύμφωνα με τον κανόνα του 1,5 μέτρου;
4. Να υπάρχουν σχολικές καθαρίστριες καθ' όλη τη διάρκεια του ωρολόγιου προγράμματος με τροποποίηση των συμβάσεων τους και νέες προσλήψεις;
5. Να γίνεται απολύμανση όλων των σχολείων πριν την έναρξη των μαθημάτων, αλλά και κατά την διάρκεια αυτών όπως προβλέπεται;
6. Να αντιμετωπιστούν σοβαρά προβλήματα που χρονίζουν σε τουαλέτες, βρύσες και αύλειους χώρους;
7. Να διατίθενται Αντισηπτικά – μάσκες – γάντια για όλους ανεξάρτητα από την προαιρετικότητα; Να υπάρχουν μάσκες και γάντια σε επαρκή ποσότητα, ώστε να τα χρησιμοποιούν όσοι και όσες τα ζητάνε; Να υπάρχουν σε επάρκεια αλκοολούχα διαλύματα, και συνολικά υλικά καθαρισμού;
8. Να υπάρξει κρατική χρηματοδότηση των σχολικών επιτροπών για να ανταπεξέλθουν στις αυξημένες ανάγκες;
9. Να απορριφθεί η απαράδεκτη κυβερνητική μεθόδευση για αύξηση του αριθμού των μαθητών ανά τάξη και να αποσυρθεί συνολικά το νομοσχέδιο που κατατέθηκε;
10. Να υπάρξει μέριμνα για την προστασία των ευπαθών ομάδων, εκπαιδευτικών και μαθητών;
11. Να καθαριστούν τα κλιματιστικά στις αιθουσες που λειτουργούν, τόσο για ψύξη το καλοκαίρι όσο και για θέρμανση το χειμώνα;
12. Προσανατολίζεται ο δήμος να απαιτήσει τον δωρεάν μαζικό εμβολιασμό στην αρχή του Φθινοπώρου των μαθητών και όσων εργάζονται σε παιδικούς σταθμούς και σχολεία;
13. Υπάρχει σχέδιο για την  ομαλή ψυχοκοινωνική μετάβαση των μαθητών στην εκπαιδευτική διαδικασία, για να στηριχτούν οι μαθητές  που βλέπουν να αλλάζει απότομα και η ζωή όλης της οικογένεια από τις συνέπειες της πανδημίας; Θα υπάρξει στελέχωση με  σχολιάτρους, σχολικούς ψυχολόγους, κοινωνικούς  λειτουργούς για την παρακολούθηση της μαθητικής κοινότητας;
14. Σε λίγο ξεκινούν οι εγγραφές στα νηπιαγωγεία και συνολικά στην προσχολική αγωγή. Τι σχέδιο υπάρχει ώστε να μην επαναληφθεί η απαράδεκτη κατάσταση που βιώνουμε τα τελευταία χρόνια και ιδιαίτερα τη φετινή χρονιά; Τι έχετε διεκδικήσει για τη στέγασή τους και τι νέους χώρους προτίθεστε να δεσμεύσετε για την ανέγερση νηπιαγωγείων;

Το κράτος, η περιφέρεια και ο Δήμος, έχουν ευθύνη να εξασφαλίσουν όλες τις προϋποθέσεις ώστε να ανοίξουν τα σχολεία με ασφάλεια για όλους και να εξασφαλίσουν ισότιμους όρους μόρφωσης για όλα τα παιδιά.

**Οι δημοτικοί σύμβουλοι**

****

**Κυριακίδης Άρης Λάζαρος**

**Ασβεστάς Παναγιώτης**

**Πατουλιάς Δημήτρης**